## Zaključak Ustavnog suda Republike Hrvatske broj: U-IIIA-2413/2003 od 19. studenoga 2008

### NN 148/2008 (19.12.2008.), Zaključak Ustavnog suda Republike Hrvatske broj: U-IIIA-2413/2003 od 19. studenoga 2008

USTAVNI SUD REPUBLIKE HRVATSKE

4089

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u smislu odredbe članka 34. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst) i na temelju članka 219. stavka 2. Zakona o općem upravnom postupku (»Narodne novine«, broj 53/91. i 103/96.), radi ispravljanja pogreške u rješenju, na sjednici održanoj 19. studenoga 2008., jednoglasno je donio

ZAKLJUČAK

1. U rješenju Ustavnog suda Republike Hrvatske broj: U-IIIA-2413/2003 od 12. ožujka 2004. ispravlja se:

– u točki 6. obrazloženja rješenja – u prvom stavku, peti red, umjesto: »koje je potvrđeno rješenjem Županijskog suda u Splitu broj: Gž-3907/01 od 30. studenoga 2001. godine«, treba stajati »koje je postalo pravomoćno 14. studenoga 1997. godine«.

2. Ispravak iz točke 1. upisat će se u izvornik odluke Ustavnog suda Republike Hrvatske broj: U-IIIA-2413/2003 od 12. ožujka 2004. godine, u obliku službene bilješke.

3. Ovaj zaključak objavit će se u »Narodnim novinama«.

Obrazloženje

1. O ustavnoj tužbi broj: U-IIIA-2413/2003 raspravljano je na sjednici Vijeća za rješavanje postupovnih pretpostavki za odlučivanje o ustavnim tužbama 12. ožujka 2004. godine.

Nakon otpreme naznačenog rješenja podnositeljima ustavne tužbe, podnositelji ustavne tužbe svojim podneskom od 26. travnja 2004. godine podnose zahtjev za ispravak naznačenog rješenja zbog »netočnog činjeničnog utvrđenja« u točki 6. obrazloženja rješenja, i to u dijelu kojim se navodi da je rješenjem Županijskog suda u Splitu, broj: Gž-3907/01 od 30. studenoga 2001. godine, potvrđeno rješenje o izvršenju, broj: I-225/96 od 29. siječnja 1997. godine.

Nakon provjere podataka navedenih u obrazloženju rješenja s navodima podnositelja ustavne tužbe, uočene su pogreške u točki 6. obrazloženja koje se odnose na navođenje rješenja Županijskog suda u Splitu, broj: Gž-3907/01 od 30. studenoga 2001. godine.

Navedenim rješenjem Županijskog suda u Splitu odbijena je žalba dužnika malodobnog P. U. iz Z. i S. U. iz Z., izjavljena protiv rješenja Općinskog suda u Supetru, broj: I-225/96 od 10. rujna 2001. godine, a ne, kako je to pogrešno navedeno u spomenutom rješenju Suda, protiv rješenja o izvršenju, broj: I-225/96 od 29. siječnja 1997. Provjerom podataka utvrđeno je da je spomenuto rješenje o izvršenju, broj: I-225/96 od 29. siječnja 1997., postalo pravomoćno 14. studenoga 1997. godine.

2. Kako se radi o propustu koji je bez utjecaja na rješenje o odbačaju ustavne tužbe, koje je doneseno u skladu s ustavnosudskim tumačenjem mjerodavnog prava i tadašnjom praksom Suda, obrazloženje rješenja Ustavnog suda je u odgovarajućim dijelovima ispravljeno na način kako je to navedeno u točki 1. izreke ovog zaključka. Ispravke će biti unesene u izvornik odluke, kako je to navedeno u točki 2. izreke ovog zaključka.

3. Člankom 34. Ustavnog zakona o Ustavnom sudu Republike Hrvatske propisano je da Ustavni sud u postupku podredno smisleno primjenjuje odredbe odgovarajućih postupovnih zakona Republike Hrvatske ako Ustavnim zakonom o Ustavnom sudu Republike Hrvatske nije propisano drukčije.

Slijedom navedenog, pozivom na odredbu članka 34. Ustavnog zakona o Ustavnom sudu Republike Hrvatske, a primjenom članka 219. stavaka 1. i 2. Zakona o općem upravnom postupku, donesen je zaključak kao u izreci.

4. Objava ovog zaključka (točka 3.) temelji se na odredbama članka 29. Ustavnog zakona o Ustavnom sudu Republike Hrvatske.

Broj: U-IIIA-2413/2003
Zagreb, 19. studenoga 2008.

USTAVNI SUD REPUBLIKE HRVATSKE

Predsjednik Vijeća
mr. sc. Ivan Matija, v. r.

Ostalo, NN 148/2008-4089